Ole Stavad (S), 1999-05-25:
Jeg vil godt som punkt 1 slå fast, at vedtagelse eller ikkevedtagelse af det her beslutningsforslag i relation til den sommer, som hr. Keld Albrechtsen nævnte, ikke ændrer noget som helst.
Punkt 2: Som det fremgår, og jeg er også glad for at hr. Thulesen Dahl kvitterede for, at bilaget til mit svar på spørgsmålet stillet af udvalget er optrykt, sætter jeg nu en uvildig juridisk vurdering i gang af, om der inden for de gældende regler skulle være en mulighed for, at vi kan beskatte.
Hvis ikke det var, fordi jeg og dermed regeringen var parat til det, var der jo ingen grund til at gøre det.
Jeg mener derfor ikke, at det at henvise til et andet svar, jeg har afgivet om den dom, som har betydning i den her sammenhæng, sådan set rigtig har noget med den her diskussion at gøre, i og med at den juridiske vurdering, jeg har fået, hidtil har været, at man ikke skønnede, når vi så på de samlede præmisser, at muligheden for beskatning var til stede.
Men selv om der så måtte komme et svar fra Kommissionen, der måtte sige, at der ikke er adgang til at beskatte, så kan jeg forestille mig, at reaktionsmønsteret hos hr. Thulesen Dahl og hr. Albrechtsen ville være, om det ikke var at sætte ræven til at vogte gæs.
Derfor vil det under alle forhold være klogt og rigtigt, at man indhenter den juridiske vurdering, som jeg nu har sat i gang.
Jeg forventer, den er gennemført og til min og Folketingets rådighed, inden vi mødes til oktober, og hvis det er sådan, at der ikke sker andre ting, der sikrer, at man får en beskatning eller en anden form for vederlag og omkostningsdækning i Parlamentet, ja så vil jeg i sagens natur på regeringens vegne fremsætte et lovforslag, der, hvis den juridiske vurdering når dertil, sikrer, at der kommer til at ske en beskatning.
Hvis ikke det var hensigten, ville det jo være narreværk at bede en uvildig advokat om at foretage vurderingen.
Men jeg beder om forståelse for, at jeg ikke kommer til Folketinget med en lovgivning eller administrativt beder mine folk om at gennemføre en håndhævelse af en lovgivning, der i alle andre situationer ville få Folketinget til at fyre mig som minister, fordi det var magtmisbrug.
Derfor, vil jeg sige til hr. Thulesen Dahl og hr. Albrechtsen, synes jeg i stedet for, at vi gør det her til et slagsmålsområde, hvad det jo ikke er, fordi regeringen nu og tidligere klart har meddelt, at den mener, at midler, man får til at dække omkostninger, men ikke går til at dække omkostninger, bør beskattes på normal vis.
Hvis det er sådan, at jeg får det juridiske grundlag for at gennemføre en sådan beskatning, vil den blive gennemført, og så vil der komme et lovforslag til Folketinget med det indhold.
Derfor kan vi sige, at det, der står i det her beslutningsforslag, har der faktisk været levet op til igennem flere måneder.
Ingen har kunnet undgå at bemærke den aktivitet, som den danske regering med statsministeren og udenrigsministeren i spidsen har udfoldet i Bruxelles eller til topmøderne, og vi kan konstatere, at det lykkedes i Ministerrådet.
Men vi kan også konstatere, at desværre lykkedes det ikke at samle flertal i Europa-Parlamentet, og derfor blev den statut, som der var lagt op til skulle, om jeg så må sige, gennemføre ordentlige vilkår, som sikrede, at man fik synlige lønninger, der skulle beskattes nationalt - det var en dansk fortjeneste - og på den anden side fik sine rent faktiske omkostninger dækket, ikke vedtaget.
Ud over den henvendelse, jeg på regeringens vegne har rettet til Kommissionen, iværksætter jeg nu en uvildig juridisk undersøgelse af, om der er mulighed for at foretage en beskatning efter de regler, der er i dag.
Hidtil har vurderingen været, at det er der ikke.
Men der er ingen tvivl i regeringens sind om, at hvis muligheden er til stede, og hvis vi inden for de gældende regler og internationale forpligtelser kan gennemføre en sådan beskatning, så bliver den gennemført.
Jeg vil godt kvittere for hr. Keld Albrechtsens reaktion, hvorimod jeg undrer mig lidt over hr. Thulesen Dahls reaktion.
Han vil åbenbart ikke sikre, at der er et juridisk grundlag.
Jeg synes, det er tilfredsstillende, at det også er konklusionen hos hr. Keld Albrechtsen.
Så bare den bemærkning til hr. Keld Albrechtsen, der siger, at jeg ikke er så afvisende, som jeg har været tidligere, at jeg faktisk ikke mener, at jeg heller ikke i forhold til andre ministre har sagt andet, end hvad der har været sagt hele tiden, også i de samråd, der har været i Folketingets Europaudvalg, at hvis vi havde retten, var vi også parat til det.
Men selvfølgelig skal vi være sikre på eller i hvert fald have en vurdering, der ser anderledes ud end dem, vi hidtil har fået, og som siger, at vi har et grundlag for at gennemføre en beskatning.
Den deler jeg, og lad os så se, om ikke muligheden er til stede.
Men det er klart, at de vurderinger, jeg får, selvfølgelig også vil blive stillet til rådighed for Folketinget.